Uredba Komisije (EGS) št. 410/90

z dne 16. februarja 1990

o določitvi standardov kakovosti za kivi

KOMISIJA EVROPSKIH SKUPNOSTI JE

ob upoštevanju pogodbe o ustanovitvi Evropske gospodarske skupnosti,

ob upoštevanju Uredbe Sveta (EGS) št. 1035/72 z dne 18. maja 1972 o skupni ureditvi trga za sadje in zelenjavo [1], kakor je bila nazadnje spremenjena z Uredbo (EGS) št. 1119/89 [2], in zlasti člena 2(2) Uredbe,

ker je bila Priloga I k Uredbi (EGS) št. 1035/72 z navedbo proizvodov, ki se dobavijo sveži potrošniku in za katere veljajo standardi kakovosti, dopolnjena z Uredbo Sveta (EGS) št. 1010/89 [3], ki seznamu dodaja kivi; ker je treba torej določiti standarde kakovosti za kivi;

ker bi morali z uporabo teh standardov doseči, da proizvodi nezadovoljive kakovosti ne pridejo na trg, da se proizvodnja usmerja tako, da izpolnjuje zahteve potrošnikov in da se olajša trgovina na osnovi poštene konkurence ter se tako izboljša donosnost proizvodnje;

ker se morajo standardi uporabljati v vseh fazah trženja; ker lahko transport na velike razdalje, shranjevanje za daljši čas in razne operacije rokovanja s proizvodi povzročijo kvarjenje zaradi bioloških procesov v proizvodih ali njihove naravne kvarljivosti; ker je treba torej upoštevati tako kvarjenje pri uporabi standardov v fazah trženja po odpošiljanju; ker je dovoljeno pri proizvodih v razredu "ekstra", ki morajo biti posebej previdno izbrani in pakirani, upoštevati le izgubo svežosti in čvrstosti;

ker so ukrepi, predpisani s to uredbo, v skladu z mnenjem Upravljalnega odbora za sadje in vrtnine,

SPREJELA TO UREDBO:

Člen 1

Standardi kakovosti za kivi, ki spadajo pod oznako KN 0810 90 10, so navedeni v Prilogi.

Ti standardi se uporabljajo pri vseh fazah trženja pod pogoji, ki so predpisani z Uredbo (EGS) št. 1035/72.

Vendar pa je dovoljeno, da v fazah po odpošiljanju proizvod odstopa od predpisanih standardov na naslednje načine:

- rahla izguba svežosti in čvrstosti,

- proizvodi iz drugih razredov kot razreda "ekstra" se lahko rahlo kvarijo zaradi bioloških procesov in naravne kvarljivosti.

Člen 2

Ta uredba začne veljati 1. oktobra 1990.

Ta uredba je v celoti obvezujoča in se neposredno uporablja v vseh državah članicah.

V Bruslju, 16. februarja 1990

Za Komisijo

Ray Mac Sharry

Član Komisije

PRILOGA

STANDARDI KAKOVOSTI ZA KIVI

I. OPREDELITEV PROIZVODA

Ta standard se uporablja za vse sorte kivija (ali aktinidije), vzgojene iz Actinidia chinensis (Planch.) ali Actinidia deliciosa (A. Chev., C. F., Liang in A. R. Ferguson), ki se potrošniku dobavljajo sveži, pri čemer je izključen kivi za industrijsko predelavo.

II. DOLOČBE, KI SE NANAŠAJO NA KAKOVOST

Namen standarda je opredeliti zahteve kakovosti za kivi po pripravi in pakiranju.

A. Minimalne zahteve

V vseh razredih mora kivi, ne glede na posebne določbe za posamezni razred in dovoljena odstopanja, izpolnjevati naslednje zahteve. Biti mora:

cel (toda brez peclja),

zdrav (proizvodi, ki gnijejo ali se kvarijo, tako da niso primerni za uporabo, so izključeni),

čist, praktično brez vidnih tujih primesi,

dovolj čvrst: ne mehak niti ovenel in zguban niti ne sme biti prepojen z vodo,

pravilno oblikovan; dvojni ali večkratni plodovi so izključeni,

praktično brez škodljivcev,

praktično brez okvar zaradi škodljivcev,

brez odvečne zunanje vlage,

brez tujega vonja in/ali okusa.

Kivi mora biti zadostno razvit in ustrezno zrel [4]. Razvitost in stanje kivija morata biti taka, da kivi:

- prenese transport in rokovanje, in

- da pride v zadovoljivem stanju v namembni kraj.

B. Razvrstitev

Kivi razvrščamo v naslednje tri razrede:

(i) Razred ekstra

Kivi v tem razredu mora biti najboljše kakovosti. Biti mora pravilno razvit in imeti značilnosti in obarvanost, ki je tipična za sorto.

Biti morajo brez pomanjkljivosti razen zelo rahlih znakov propadanja na površini, če to ne vpliva na kakovost in splošni videz proizvoda ali na predstavitev v pakiranju.

(ii) Razred I

Kivi iz tega razreda mora biti dobre kakovosti.

Biti mora čvrst in meso mora biti popolnoma zdravo.

Plod mora biti značilen za sorto. Dovoljene pa so naslednje pomanjkljivosti, če ne vplivajo na splošni videz proizvoda, na kakovost, sposobnost za shranjevanje in na predstavitev v enoti pakiranja:

rahle pomanjkljivosti v obliki (vendar plod ne sme biti nepravilno izbočen ali nepravilno oblikovan),

rahle pomanjkljivosti v barvi,

površinske napake, če celotna površina ne presega 1 cm2,

majhen "Hayward šiv" v obliki podolžnih brazd in brez izrastkov.

(iii) Razred II

V tem razredu je kivi, ki ne izpolnjuje zahtev za višje razrede, izpolnjuje pa zgoraj navedene minimalne zahteve.

Plod mora biti razmeroma čvrst, meso pa ne sme imeti velikih pomanjkljivosti.

Dovoljene pa so naslednje pomanjkljivosti, če kivi ohrani svoje osnovne značilnosti v zvezi s kakovostjo, sposobnostjo za shranjevanje in predstavitvijo v enoti pakiranja:

napake v obliki,

napake v obarvanosti,

poškodbe kožice, na primer zaceljene vreznine ali brazgotinasto/opraskano tkivo, če skupna površina poškodb plodu ne presega 2 cm2,

več izrazitejših "Haywardovih šivov" z rahlimi izrastki,

rahle mehanske poškodbe.

III. DOLOČBE O VELIKOSTI

Velikost se ugotavlja s tehtanjem plodu.

Najmanjša masa za razred ekstra je 90 g, za razred I je 70 g in za razred II 65 g.

Razlika v masi med največjim in najmanjšim plodom v eni enoti pakiranja ne sme presegati:

- 15 g za plodove, katerih masa je manjša od 85 g,

- 20 g za plodove, katerih masa je med 85 g in 120 g,

- 30 g za plodove, katerih masa je večja od 120 g.

IV. DOLOČBE, KI SE NANAŠAJO NA ODSTOPANJA

Za proizvode, ki ne izpolnjujejo zahtev za razred, naveden na vsaki enoti pakiranja, so dovoljena naslednja odstopanja od kakovosti in velikosti:

A. Odstopanja od kakovosti

(i) Razred ekstra

5 % plodov kivija po številu ali masi, ki ne izpolnjujejo zahtev za ta razred, vendar izpolnjujejo zahteve za razred I, ali izjemoma, ki so znotraj dovoljenih odstopanj tega razreda.

(ii) Razred I

10 % plodov kivija po številu ali masi, ki ne izpolnjujejo zahtev za ta razred, vendar izpolnjujejo zahteve za razred II, ali izjemoma, ki so znotraj dovoljenih odstopanj tega razreda.

(iii) Razred II

10 % plodov kivija po številu ali masi, ki ne izpolnjujejo zahtev za ta razred niti minimalnih zahtev, vendar proizvodi ne smejo biti tako gnili ali poškodovani, da so neprimerni za uživanje.

B. Odstopanja od velikosti

Za vse razrede:

10 % kivija po številu ali masi, ki ne izpolnjujejo zahteve po najmanjši masi in/ali predpisani velikostni obseg.

Vendar mora biti velikost plodu malenkost večja ali manjša od predpisane velikosti, pri najmanjših plodovih pa masa v razredu ekstra ne sme biti manjša od 85 g, v razredu I ne sme biti manjša od 67 g in v razredu II ne sme biti manjša od 62 g.

V. DOLOČBE, KI SE NANAŠAJO NA PREDSTAVITEV

A. Izenačenost

Vsebina vsakega pakiranja mora biti izenačena in mora vsebovati le kivi istega porekla, sorte in kakovosti.

Celotna vsebina vsakega pakiranja ali zavitka mora biti taka, kot so vidni deli vsebine pakiranja ali zavitka.

B. Pakiranje

Kiviji morajo biti pakirani tako, da so ustrezno zavarovani.

Notranji material enote pakiranja mora biti nov, čist in takšne kakovosti, da preprečuje poškodbe proizvodov od zunaj in znotraj. Dovoljena je uporaba takšnih materialov, ki nosijo trgovske oznake (etikete, žigi), če se pri tiskanju in lepljenju uporabljajo nestrupena črnila ali lepila.

Pakiranje mora biti brez tujih primesi.

V razredu ekstra morajo biti plodovi ločeni eden od drugega in morajo biti urejeno razporejeni v eni plasti.

VI. DOLOČBE, KI SE NANAŠAJO NA OZNAČEVANJE

Vsaka enota pakiranja mora imeti na isti strani pakiranja natisnjene čitljive in neizbrisljive naslednje oznake, ki so vidne od zunaj:

A. Identifikacija

Tisti, ki pakira in/ali tisti, ki razpošilja Ime in naslov ali uradno izdana ali priznana kodna oznaka.

B. Vrsta proizvoda

- "kivi" in/ali "aktinidija", če vsebina pakiranja ni vidna od zunaj,

- ime sorte (neobvezno).

C. Poreklo proizvodov

Država porekla in, po izbiri, področje rasti, ali državno, regionalno ali lokalno ime kraja.

D. Komercialne značilnosti

- razred,

- velikost, izražena kot minimalna ali maksimalna masa plodu, če kivi ni pakiran v vrstah,

- število plodov (za kivi, ki je pakiran v vrstah).

A) Uradni kontrolni znak

(neobvezno).

[1] UL L 118, 20.5.1972, str. 1.

[2] UL L 118, 29.4.1989, str. 12.

[3] UL L 109, 20.4.1989, str. 3.

[4] Za zadovoljitev te zahteve mora sadež ob obiranju imeti stopnjo zrelosti vsaj --6,2 % po testu Brix.